Na osnovu člana 41a stav 2 Zakona o profesionalnoj rehabilitaciji i zapošljavanju lica sa invaliditetom (‘’Sl. list CG’’ br. 49/08, 73/10, 39/11 i 55/16), Ministarstvo ekonomskog razvoja objavljuje

**JAVNI KONKURS**

**za izbor izvođača programa socijalne uključenosti**

**Predmet**

**Javni konkurs za izbor izvođača programa socijalne uključenosti lica sa invaliditetom, za koje je, u skladu sa članom 8 Zakona o profesionalnoj rehabilitaciji i zapošljavanju lica sa invaliditetom, utvrđeno da je nezapošljivo, radi sticanja funkcionalnih i socijalnih vještina.**

**Program socijalne uključenosti predstavlja konkretni individualni rad sa pojedincem ili članom grupe, prilagođen specifičnim potrebama i zahtjevima pojedinca, koji, kao rezultat, omogućava očuvanje i unaprijeđivanje njegovih vitalnih funkcionalnih i socijalnih vještina, kao što su:**

* **komunikacijske vještine i oblici ponašanja - socijalizacija;**
* **samopoštovanje i oblikovanje pozitivne slike o sebi;**
* **manipulativne sposobnosti;**
* **preuzimanje odgovornosti za oblikovanje vlastite budućnosti i samostalno rješavanje teškoća;**
* **ovladavanje konfliktnim situacijama;**
* **interesne aktivnosti i hobije.**

**Uslovi**

**Pravo učešća na konkurs imaju pravna lica sa sjedištem u Crnoj Gori, sa odgovarajućim prostornim, tehničko-tehnološkim i kadrovskim uslovima, neophodnim za realizaciju programa, a imaju za cilj unaprijeđenje položaja lica sa invaliditetom u Crnoj Gori i direktno su odgovorni za realizaciju i pripremu programa.**

**Kriterijumi za izbor izvođača**

**Postupak izbora izvođača socijalne uključenosti vrši Komisija za izbor izvođača socijane uključenosti, po sljedećim kriterijumima:**

**-ponuđeni programi socijalne uključenosti;**

**-broj lica koji može biti uključen u program;**

**-dosadašnje reference na radu sa licima sa invaliditetom i teže zapošljivim licima.**

**Način i rok podnošenja zahtjeva**

Zahtjev sa predlogom programa obavezno sadrži:

- podatke o podnosiocu zahtjeva (naziv, registracija, sjedište, PIB, žiro račun, podatke o zastupniku);

- opis programa socijalne uključenosti;

- rješenje ministarstva nadležnog za poslove zapošljavanja o ispunjavanju uslova u pogledu prostora, kadra i opreme za realizaciju programa;

- dosadašnje iskustvo – reference u realizaciji ovog i sličnih programa u **radu sa licima sa invaliditetom i teže zapošljivim licima;**

- specifikaciju troškova izvođenja programa izraženu u eurima sa uračunatim PDV.

Zahtjevi sa predlozima programa socijalne uključenosti dostavljaju se u zatvorenoj koverti Ministarstvu ekonomskog razvoja, Direkciji za pristup tržištu rada, na adresu: Podgorica, Rimski trg br. 46, poštom preporučeno ili ličnom dostavom na arhivu ministarstva, u roku od 8 dana od dana objavljivanja konkursa, sa naznakom: «ZA JAVNI KONKURS«.

Zahtjev podnijet nakon isteka roka za prijem neće se razmatrati.

**Odluka o izboru izvođača**

Odluku o izboru izvođača programa socijalne uključenosti donosi ministar nadležan za poslove zapošljavanja na predlog Komisije za izbor izvođača programa socijalne uključenosti, u roku od 15 dana od dana isteka roka za podnošenje zahtjeva.

Međusobna prava i obaveze ministarstva i izvođača programa socijalne uključenosti uređuju se ugovorom, u skladu sa zakonom.

**Trajanje**

Program se realizuje u trajanju do 31.12.2021.godine.

**Kontakt**

Sve informacije u vezi sa javnim konkursom zainteresovana lica mogu dobiti u Ministarstvu ekonomskog razvoja, na mail: [darko.moracanin@mek.gov.me](mailto:darko.moracanin@mek.gov.me) i na internet stranici ministarstva [www.mek.gov.me](http://www.mek.gov.me).